runetrust/blame-folketinget-dk huggingface dataset:
Pernille Rosenkrantz-Theil (S), 2012-12-19:
Altså, noget af det, der er hele ideen med vedvarende energi, er jo sådan set, at det er noget, der handler om – det er også det, det handler om, når vi taler om solceller – når man først har betalt for anlægget, at for det antal år, det kører ud over tilbagebetalingstiden, er strømmen gratis.
Det er sådan en grundforudsætning, og det er ret rart at vide, når man beskæftiger sig med energipolitik.
Nu, hvor vi så har Liberal Alliances ordfører ved mikrofonen, kunne det jo være rart at få udredt den der lille uenighed, der var mellem de forskellige medlemmer af Liberal Alliance.
Så jeg vil gerne bede ordføreren, nu han har mulighed for at tage endnu en kort bemærkning, om at bekræfte, at der med det her lovforslag ikke bliver lavet lovgivning med tilbagevirkende kraft.
Og det vil sige, at der ikke er nogen grund til usikkerhed for de mennesker, der har investeret i solceller.
Dernæst vil jeg bede hr. Villum Christensen bekræfte, at det, vi gør med den her ordning, jo er, at vi åbner op for et helt nyt marked for solcellebranchen.
Hvor det tidligere kun har været interessant for parcelhusejere, er det sådan, at det i fremtiden også bliver interessant for almennyttige boligselskaber at investere i solceller.
Og det er jo stadig væk en god investering også for parcelhusejerne.
Det blev for guldrandet et papir, og det er jo også et spørgsmål om at bruge pengene på en ordentlig måde.
Men vil hr. Villum Christensen bekræfte, at der ikke er nogen usikkerhed for dem, der allerede har investeret, og dernæst, at der bliver åbnet et nyt marked, hvor de almennyttige boligselskaber nu også kan komme i gang med at investere i solceller til gavn for klimaet, men jo også til gavn for pengepungen i de almennyttige selskaber, der nu kan få gavn af den her ordning.
Villum Christensen (LA), 2012-12-19:
Selvfølgelig vil jeg gerne bekræfte, at der de næste 20 år ikke er usikkerhed for dem, der har investeret.
Min pointe var, at ud fra en erhvervsøkonomisk betragtning er det en håbløs måde at føre energipolitik på.
Fru Rosenkrantz-Theil siger, at nu åbner vi op for nye markeder.
Jeg synes, vi skal snakke sammen om 3 måneder og så se, hvor fantastisk de nye markeder fungerer.
Jeg går ud fra, at vi får stort set de samme breve som energiordførere, og jeg ved simpelt hen ikke, hvordan det er, man læser de her høringsskrivelser, for i stort set samtlige står der, at de ikke kunne drømme om at gå ind i de her markeder.
Men lad os snakke sammen.
Det bedste, der kan siges om det her lovforslag, er, at det formentlig ikke vil vare ret længe, før man bliver nødt til at ændre loven.
Pernille Rosenkrantz-Theil (S), 2012-12-19:
Jeg er egentlig ikke specielt overrasket over, at branchen vil lægge så stort et pres på, som den overhovedet kan, for at støtteordningerne bliver så gunstige som mulige.
Det ville sådan set være overraskende, hvis ikke det var det, der var budskabet fra branchen, i forbindelse med at man behandler afgifter på deres område.
Jeg vil bare bede ordføreren igen bekræfte, at det tidligere ikke har været lukrativt for almennyttige boligselskaber at gå ind i at investere i solceller.
Det har været parcelhusejerne, og det vil sige, at alle danskere har været med til at finansiere de solceller, der sad på parcelhusejernes tage.
Nu bliver det så i stedet for sådan, at det både kan betale sig for en parcelhusejer og for de almennyttige selskaber at investere i solceller.
Det, der jo har været virkeligheden med de almennyttige selskaber, er, at det er dem, der har fået lavet flest energirenoveringer hurtigst.
Det er her, fokus på energirenovering har været allerstørst.
Det er herfra, efterspørgslen på at skabe en ordning omkring solceller, som også var lukrativ for dem, har været rigtig, rigtig stor.
Og det vil sige, at det er rigtigt, at vi skruer ned, fordi tilskuddene var blevet for store, men vi åbner altså også et fuldstændig nyt marked.
Så jeg tror, man skal passe på med at lade alene branchen vurdere, hvor gode forhold de skal have.
Måske skal man se en lille smule på virkeligheden.
Villum Christensen (LA), 2012-12-19:
Jeg taler bestemt ikke branchen ned.
Jeg prøver bare at være realistisk, og som jeg sagde i min tale, er det her mere et erhvervspolitisk indlæg.
Det kan ikke være rigtigt, at vi fører en politik på den her måde, at man investerer i klar tillid til nogle bestemte bestemmelser, og vi så gør det så usikkert, som jeg sagde før, at man ikke kan gennemskue det, for hvis man sidder hjemme ved køkkenbordet og skal snakke med sin ægtefælle om, om man skal bruge 100.000 kr., vil man jo gerne kunne forstå, om man sparer penge eller ej.
Det kan man ikke med den her ordning.
Så derfor kan vi sagtens få masser af solceller uden at gøre det så attraktivt, som det var tidligere, og når vi er kommet i sådan en stop-go-situation, er det netop, som jeg sagde, fordi der ingen analyse, ingen strategi er.
Det nævnte hr. Per Clausen jo også.
Den kommer bagefter.
Herinde vedtager vi noget, og så laver vi strategien bagefter, og præcis derfor går det så galt, som det går her.
Som jeg også prøvede at indikere, er det ikke et spørgsmål om økonomisk incitament alene, men gennemskuelighed.
Det er ganske, ganske vanskeligt, og stort set alle eksperter tilbageviser Energistyrelsens beregninger.
Ministeren siger endda, han har siddet og regnet efter, at tilbagebetalingstiden er 10 år, og så er det da mærkeligt, at stort set alle andre får 15 eller 20 år.
Og så kommer lige præcis det her med, at det regnestykke altså beror på den forudsætning, at man ved, om man er hjemme, når solen skinner.
Det tror jeg virkelig er det afgørende, nemlig at den usikkerhed gør, at man så stopper op.
Og vi har jo også set, at det er stoppet.
Per Clausen (EL), 2012-12-19:
Jeg er jo sådan set enig med hr. Villum Christensen i, at det er ærgerligt, at vi ikke på et langt tidligere tidspunkt har fået inddraget solenergien i vores energistrategi.
Men skal det forstås sådan, at hr. Villum Christensen og Liberal Alliance nu mener, at der er brug for en statslig strategi og brug for en statslig politik som et led i at sikre omstilling til vedvarende energi, for så er det jo nyt.
Det andet, jeg godt vil spørge hr. Villum Christensen om,
er: Er hr. Villum Christensen ikke godt klar over, at det faktisk betyder relativt lidt for tilbagebetalingstiden, om man har en forventning om at bruge 40 pct. af den el, man selv producerer, eller 20 pct. af den el, man selv producerer?
Så det er jo ikke et spørgsmål om, at man er fuldstændig ude af stand til at beregne, hvordan den økonomiske situation vil være fremadrettet.
Der vil være usikkerheder, men man kan jo vælge at være lidt mere skeptisk og forsigtig, end Klima- og Energiministeriet opfordrer til.
Jeg tror da, det vil være rigtigt at være lidt mere forsigtig.
Villum Christensen (LA), 2012-12-19:
Vi har jo allerede set, at forsigtigheden har afspejlet sig i, at telefonerne er fuldstændig døde.
I forhold til det med at lægge strategier vil jeg sige, at det jo altid er fornuftigt, at man laver nogle ting og ser, om de virker i en sammenhæng, og det er netop det, der ikke er sket her.
Når vi synes, at solceller kan have et fortrin i forhold til mange andre måder at få energi på, så er det jo altså, fordi det er den private mand, der tager sine penge op af lommen og investerer.
Uanset om det er en lille vindmølle, eller det er solceller på taget, så er der noget sympatisk i det, og det skal vi ikke som stat sætte forhindringer op for, fordi vi har lavet et absurd afgifts- og tilskudssystem.
Skal man så betale den rette omkostning for at gemme strømmen på nettet?
Jamen der er også regler for, hvordan man kan regne sådan noget ud.
Men at sige, at det er en dårlig idé at indrette sig i et system, så man selv skaffer sin egen varme, er vi uenige i.
Vi synes som liberale bestemt, at vi skal støtte op om det og sige, at det er det, vi gerne vil.
Det er naturligt for os, og det vil vi ikke sætte hindringer i vejen for.
Per Clausen (EL), 2012-12-19:
Det er vigtigt, at der er et incitament til, at mennesker selv gør en indsats.
Det er vi fuldstændig enige i, men jeg er nok ikke enig i, at idealsamfundet er der, hvor hver enkelt husstand selv producerer sin egen el.
Altså, det tror jeg ikke det er.
Derfor må vi jo indrette vores støttesystemer i forhold til vedvarende energi sådan, at det fremmer den generelle omstilling til vedvarende energi og også fremmer de løsninger, som, fordi de er fællesskabsløsninger, sådan set ud fra en samfundsmæssig betragtning er mere fornuftige, end den individuelle løsning er.
Det kan Liberal Alliance af ideologiske grunde være imod, det er der jo ikke noget at sige til.
Men jeg synes, hr. Villum Christensen må erkende én ting, og det er, at det ikke kan nytte noget, at han fastholder, at spørgsmålet om, hvor meget el man selv kan bruge af den el, man producerer, er utrolig afgørende for tilbagebetalingstiden, for det er det ikke.
Hr. Villum Christensen taler jo selv, om jeg så må sige, solcellerne ned ved at fremstille situationen mere usikker, end den er, og det synes jeg er rigtig ærgerligt.
Villum Christensen (LA), 2012-12-19:
Jeg har intet som helst ønske om at tale solcellerne ned.
Jeg tror, de enkelte husstande er så rationelle, når de sidder og regner på, om det her kan lade sig gøre, at de meget lettere end os herinde kan tage stilling til, om de vil bruge deres egne penge på det her, eller om de vil bruge nogle penge, fordi man siger et eller andet herindefra.
Det der med at tro på, hvad der kommer herindefra, tror jeg vil veje mindre og mindre.
Det kan familierne sagtens selv finde ud af.
Sofie Carsten Nielsen (RV), 2012-12-19:
Jeg skal henstille til Folketinget, at vi vedtager finansloven.
Steen Gade (SF), 2012-12-19:
Jeg tror nu, at hr. Villum Christensen færdes for lidt de steder, hvor der står vindmøller.
Der er et utrolig stort folkeligt engagement, og folk bruger også deres private penge på at investere i vindmøller.
Det er jo faktisk sådan, at det har været langt mere gunstigt med solceller, end det har været med at investere i vind, også for private.
Så jeg er da glad for, at hr. Villum Christensen også mener, at vi skulle gribe ind.
Det er også derfor, at jeg synes, at det, hr. Villum Christensen fremfører nu, måske bliver lidt hult.
Steen Gade (SF), 2012-12-19:
Jeg vil gerne spørge hr. Villum Christensen, om han egentlig mener, at erhvervsudviklingen skal fremmes ved at have ordninger, som er så økonomisk kostbare for samfundet, at det var rimeligt at gribe ind.
For det er jo det, der er tilfældet med den her lovgivning, nemlig at prisen faldt så meget på solceller, at vi var nødt til at justere på støtten.
Villum Christensen (LA), 2012-12-19:
Jeg er fuldstændig enig med spørgeren i, at det var meget attraktive ordninger, og derfor var det også godt, at man afskaffede afskrivningsmulighederne, det var godt, at jobordningen ikke kunne fortsætte, sådan at man ikke ligefrem får tre gange støtte til den samme aktivitet.
Men i Liberal Alliance er vi jo alle sammen ret enige om, at vi gerne vil være foruden afgifter.
De må gerne komme så meget ned som overhovedet muligt, og det her betragter vi ikke som tilskud, men i langt højere grad som et spørgsmål om fravær af afgifter.
Hvis der endelig er et finansieringsproblem ude på den lange bane, vil jeg sige, at så sagde jeg også i min ordførertale ved førstebehandlingen, at det da så kunne være mere interessant at skubbe vindmøllerne endnu længere, måske helt derud, hvor vi dropper nogle af dem, for her har vi et folkeligt engagement, som vi aldrig nogen sinde har oplevet før i dansk energipolitik.
Mike Legarth (KF), 2012-12-19:
Jeg vil bare sige til ordføreren, at det her er et af de mest hykleriske indlæg, jeg har hørt fra Liberal Alliance i lang tid.
Hvad startede Liberal Alliance med?
Man startede med at forlade forhandlingerne om energiforliget, man ville ikke være med til at tage ansvar, man ville ikke være med til at påvirke tingenes udvikling.
Så har vi en sag om solceller, som Det Konservative Folkeparti har ført, efterfølgende med hjælp fra Venstre, for at håndhæve bedst mulige vilkår for solcellefolket.
Så tilslutter Liberal Alliance sig dette meget senere.
Og nu prøver man så at fremstille sig selv som et stort orakel, som en stor, hjælpende hånd.
Men det er fuldstændig til grin, vil jeg sige til hr. Villum Christensen.
For det, det jo handler om, er, at vi har lavet en regel, der ikke virker med tilbagevirkende kraft, netop fordi Det Konservative Folkeparti krævede det.
Og det var de andre partier heldigvis med på efter nogen palaver.
Så vi har jo netop sikret, at det regime, vi har givet folk at investere efter, bliver opfyldt; vi har givet folk 20 år, hvor ingen vilkår bliver forringet, hvad angår nettomålerordningen, og vi har gjort alt, hvad vi kunne, for at branchen kunne få så gode vilkår som muligt.
Så er der en branche derude, vi også har forsøgt at være behjælpelige over for.
Og det kan jeg se på formanden at jeg må vente til anden runde med at sige noget om.
Det gør jeg så.
Villum Christensen (LA), 2012-12-19:
Nu var pointen i mit oplæg slet ikke, om man har lavet noget med tilbagevirkende kraft eller ej, overhovedet ikke.
Min pointe med oplægget var, at det her er en meget, meget dårlig erhvervspolitik.
Og det bør selvfølgelig ligge De Konservative på sinde, at man ikke kan ikke opføre sig sådan over for en branche. Når den investerer i noget og så lige står og skal til at »cashe ind « igen, ja, så dør markedet, fordi vi træffer beslutninger, der ikke hænger sammen – og det sker uden en analyse og uden en strategi.
Per Clausen (EL), 2012-12-19:
Jeg skal først være færdig søndag morgen, så det går nok.
Jeg synes, det var nogle meget underholdende indlæg, der kom fra Liberal Alliance her.
Jeg er glad for, at de har overtaget den der rolle med at komme med de morsomme indlæg, for så er vi andre fri for det.
Jeg vil bare i al stilfærdighed spørge fru Pernille Rosenkrantz-Theil, om hun ikke kan bekræfte, at energipriserne i Danmark ikke er høje, at elpriserne i Danmark er nogle af de laveste i Europa, men at det er rigtigt, at vi opkræver skatter i det her land for at have penge til velfærd, og at det nok er det der med penge til velfærd, som Liberal Alliance i grunden er sure over.
Pernille Rosenkrantz-Theil (S), 2012-12-19:
Altså, uden at vi skal bevæge os ud i en lang teknisk forklaring på energipriserne i Danmark, så har hr. Per Clausen fuldstændig ret i, at det er sådan, at vi har Europas laveste priser.
Og det har vi bl.a., fordi vindmøllerne jo bliver betalt af med tiden, hvilket vil sige, at vi sådan set kvit og frit har strøm derfra, når først vi har fået betalt dem.
Det, der så ligger i energiaftalen, er bl.a., at vi har lavet en forsyningssikkerhedsafgift, og den er jo temmelig afgørende for, at vi har kunnet foretage de investeringer, der har gjort, at vi er nået frem til en situation, hvor vi har så lave energipriser, som vi har nu.
Jeg mener sådan set, at man skal notere sig, at Dansk Erhverv, Dansk Industri og Dansk Landbrug bakkede op om energiaftalen, og også om, at der bliver opkrævet afgifter på den her måde, fordi de fleste jo har indset, at vi – ikke bare for klimaets skyld, men også fordi energi politisk set fylder mere og mere verden over – bliver nødt til at lave en grøn omstilling og det derfor er nødvendigt at foretage de investeringer, som fremtidssikrer dansk erhvervsliv og dansk industri.
Så ja, jeg kan bekræfte, hvad hr. Per Clausen siger.
Per Clausen (EL), 2012-12-19:
Jeg vil til den almindelige folkeoplysning – og den kan der være hårdt brug for, når Liberal Alliance har haft op til tre medlemmer i gang med at tale – spørge fru Pernille Rosenkrantz-Theil om noget.
Er det ikke er rigtigt forstået, at en af grundene til, at den aftale, vi lavede omkring solceller, faktisk blev ret dyr, var, at vi lavede en usædvanlig venlig overgangsordning af hensyn til dem, der havde investeret i forvejen.
Det var en usædvanlig venlig ordning, hvor man ligesom fik sin investering sikret 20 år ud i fremtiden, hvilket er helt usædvanligt.
Det kan godt være, at Liberal Alliance gerne vil have det sådan fremover, men det er faktisk helt usædvanligt, og det var en af grundene til, at det her blev rigtig dyrt.
Der blev gjort uendelig meget for at undgå, at det ikke blev med tilbagevirkende kraft.
Pernille Rosenkrantz-Theil (S), 2012-12-19:
Jeg tror måske, der er et lille issue, man skal have afgjort i Liberal Alliance.
For det er sådan, at Liberal Alliances ordfører på området, som man må forvente har lidt mere tjek på tingene end hr. Simon Emil Ammitzbøll, lige har bekræftet fra talerstolen, at der ikke er blevet lavet lovgivning med tilbagevirkende kraft.
Det er lige blevet bekræftet af ordføreren heroppe på talerstolen.
Og det vil altså sige, at vi står i en situation, hvor hvert eneste menneske, der har foretaget en investering i solceller, har sikring for den investering.
Det tror jeg måske lige man skal have en lille snak om i Liberal Alliance, for ellers er det jo rimelig uhyrlige anklager, der kommer fra Liberal Alliances side her.
Det er fuldstændig præcist.
Vi har beholdt muligheden for, at dem, der har investeret i solceller, får lov til at beholde det guldrandede papir, de investerede i.
Og det betyder altså, at der er mennesker i Danmark, der har foretaget en investering i 2012 – hvor priserne på den gamle ordning var halveret – som får lov til at fortsætte på den gamle ordning.
Det får de lov til, på trods af at man vel godt kan kalde det et hypertilskud til de solcelleejere, som altså investerede på et tidspunkt, hvor markedspriserne var faldet, og som oven i købet kom med på den gamle ordning.
Vi havde selvfølgelig et ønske om at sørge for, at man kunne være sikker på, at den investering, man foretog, var garanteret fremover.
Angående det med, hvad der sker i markedet, vil jeg gerne gentage, at det er klart, at man skaber usikkerhed, hver gang man ændrer på lovgivningen.
Men jeg synes, det er rigtig væsentligt at få understreget, at vi med det her lovforslag åbner op for, at de almennyttige selskaber også kan komme med om bord.
Derfor har vi selvfølgelig et håb om, at antallet af solceller i Danmark også i årene fremover vil stige markant.
Hans Christian Schmidt (V), 2012-12-19:
Det er mest, fordi jeg synes, at ordføreren for øjeblikket har mange tal fremme, og der er bare to spørgsmål, jeg gerne vil stille ordføreren, nemlig for det første: Var det noget, regeringen pressede igennem, altså at det ikke blev med tilbagevirkende kraft?
Altså, var det noget, regeringen måtte kæmpe for at få gennemført, at det ikke blev med tilbagevirkende kraft?
For det andet: Vil ordføreren delagtiggøre os andre i, hvilke tal der er, og hvor de tal kan findes?
Ordførerens udtalelser hviler på, at prisen for et solcelleanlæg er blevet halveret.
Pernille Rosenkrantz-Theil (S), 2012-12-19:
Det sidste er let at svare på.
Der ligger notaterne, der ligger til grund for aftalen, og der kan man læse om halveringen af prisen på solcellerne.
Med hensyn til det med tilbagevirkende kraft er det jo fuldstændig korrekt, at der var diskussion om, hvorvidt man skulle lægge det på det ene eller det andet niveau.
Det er simpelt hen, fordi for de investeringer, der er foretaget særlig de seneste år i forbindelse med solceller, har det været et ualmindelig guldrandet papir.
Der skal man jo finde en fin balance mellem, hvad man vil bruge resten af forbrugeres penge på, og hvad der er rimeligt i forhold til de mennesker, der har investeret.
Jeg er meget tilfreds med den løsning, som vi i fællesskab har fundet; det synes jeg sådan set der er god grund til at glæde sig over.
Hans Christian Schmidt (V), 2012-12-19:
Det lyder jo, som om ordføreren klandrer borgerne for, at man har udnyttet nogle regler, som Folketinget har vedtaget.
Jeg kan i hvert fald sige til ordføreren: Hvis ordføreren lige gider gå ind og google lidt på solcelleanlæg, vil man kunne finde derinde, at det ikke er en halvering af prisen.
Pernille Rosenkrantz-Theil (S), 2012-12-19:
Nu taler du til en ordfører, der er tilpas nørdet, når det gælder det der med solceller og priser, til, at jeg også kan sige, hvilken hjemmeside det er nemmest at gå ind på, hvis det er sådan, at man ikke vil stole på Energistyrelsens tal, men selv vil sidde og fedte rundt med det.
Man kan gå ind på den hjemmeside, der hedder www.solcellepriser.dk.
Der kan man følge med i markedsudviklingen.
Man kan sammenligne, hvad de forskellige anlæg koster.
Man kan i dag få nogle, der koster i omegnen af 79.995 kr., hvis det er et 6-kW-anlæg, man gerne vil have op på sit tag, og op til omkring 135.000 kr., hvis det er sådan, at man gerne vil have Rolls Royce-modellen inden for solcelleanlæg.
Der er altså sådan, at der er sket en halvering af prisen inden for det sidste år, men det er medlemmet af Folketinget selvfølgelig velkommen til at tjekke efter.
Simon Emil Ammitzbøll (LA), 2012-12-19:
Jeg vil sige til fru Pernille Rosenkrantz-Theil: Vi stemmer nej til, at Folketinget snyder befolkningen, at man lokker dem ind i en ordning og bagefter narrer dem.
Det er simpelt hen ikke rimeligt over for den danske befolkning, at et flertal herinde har narret folk til at købe solceller ud fra nogle givne forudsætninger og derefter ændrer forudsætningerne.
Folk har i øvrigt købt dem for deres egne penge.
Så blev der ikke svaret på spørgsmålet, men det er vel, fordi man kender svaret.
Er det ikke korrekt, at både gas og kul i disse år bliver billigere, mens vi stadig har Europas højeste energipriser, som man så lige har smækket en tand yderligere op?
Hvorfor er det, at danskerne skal betale overpris, og hvorfor er det, at man narrer den danske befolkning til at købe bestemte energityper og derefter fjerner grundforudsætningerne?
Det kan man ikke være bekendt over for den danske befolkning.
Mike Legarth (KF), 2012-12-19:
Nu kender jeg jo hr. Villum Christensen, og han er normalt en flink og venlig fyr.
Men jeg kan jo høre, at han ikke aner en pind om, hvad der er foregået i de her forhandlinger.
Det er måske, fordi Liberal Alliance ikke var med fra starten.
Det Konservative Folkeparti har altså netop ført den kamp.
Og hvor var hr. Villum Christensen til at hjælpe med den?
Han var fuldstændig væk.
Hvor var Liberal Alliance?
De var fuldstændig væk.
Men vi har sørget for, at der i det mindste i hvert fald ikke er nogen, der bliver ramt med tilbagevirkende kraft, og det er vigtigt.
Vi har også sørget for, at der er nogle gode betingelser fremadrettet.
Vi har gjort, hvad vi kunne for, at man kunne bevare nettomålerordningen, og at man kunne få en bedre overgangsordning.
Vi Konservative har været erhvervslivets talsmand i den her sag, mens Liberal Alliance har været fuldstændig fraværende.
Villum Christensen (LA), 2012-12-19:
Ja, det er rigtigt, at vi ikke ved, hvad der er sket i forhandlingerne, for vi deltog ikke.
Det er fuldstændig rigtigt.
Vi meldte os ud af forhandlingerne, fordi vi var uenige i det høje ambitionsniveau, der blev lagt, og hvor der skulle bygges så mange vindmøller, at vores eludgifter bl.a. af den grund ville blive så store, så erhvervslivet ville tjekke ud, som vi aldrig har set før.
Så jeg synes samlet set, at det er en dårlig erhvervspolitik, når man får så høje energiomkostninger.
Og det var en af grundene til, at vi tjekkede ud.
En af grundene var den meget, meget ambitiøse vindmøllestrategi.